ኅብረተሰቡ የኮሮና ወረርሽኝን ሊያባብሱ ከሚችሉ መስተጋብሮች መቆጠብ እንዳለበት የአማራ ክልል ርእሰ መሥተዳድር ተመሥገን ጥሩነህ አሳሰቡ፡፡
ባሕር ዳር፡ ሚያዝያ 07/2012 ዓ.ም (አብመድ) የትንሳኤ በዓል ያለው ለሌለው አካፍሎ የሚውልበት በመሆኑ የሃይማኖቱ ተከታዮች የኮሮና ወረርሽኝ እየፈጠረ ባለው ኢኮኖሚያዊ ቀውስ ምክንያት ዕርዳታ ለሚያስፈልጋቸው ወገኖች ድጋፍ ማድረግ እንዳለባቸው ርእሰ መሥተዳድር ተመሥገን ጥሩነህ አሳስበዋል፡፡ ርእሰ መሥተዳድሩ ከበዓሉ በፊትና የበዓሉ ዕለት የሚደረጉ ማኅበራዊ መሥተጋብሮች የኮሮና ወረርሽኝ ሥርጭትን ሊያባብሱ ስለሚችሉ ጥንቃቄ ማድረግ እንደሚገባም ተናግረዋል፡፡ የሃይማኖቱ ተከታዮች በዓሉን ሲያከብሩ የግል ንጽሕናንና አካላዊ ርቀታቸውን መጠበቅ እንደሚኖርባቸውም መክረዋል፡፡ በበዓሉ ወቅት ከዚህ በፊት በርካታ ሰዎች ታየቫይረሱን ስርጭት ለመከላከል በአራት ከተሞች የክልሉ መንግሥት አስተላልፎት የነበረው እገዳ መነሳቱን ተከትሎ በማንኛውም ማኅበራዊ ሁነቶች መዘናጋት እንዳይኖርም አስጠንቅቀዋል፡፡ መዘናጋቶች የሚኖሩ ከሆነ ነገ ከዛሬ የበለጠ ሁለንተናዊ አደጋ የሚያጋጥመበት ሊሆን እንደሚችል ማወቅ እንደሚገባም አስረድተዋል፡፡በዓሉን ተከትሎ በገበያና መሠል ቦታዎች ሊፈጠር የሚችለውን መጨናነቅ ለመቅረፍ በሁሉም አካባቢዎች የክልሉ መንግሥት አማራጭ የግብይት ቦታዎችን እያመቻቸ መሆኑንም ጠቁመዋል፡፡ ሕዝቡም የበሽታውን አሳሳቢነት ግምት ውስጥ በማስገባት እየተዘጋጁ ባሉ የግብይት ማዕከላት ብቻ ግብይቱን ማከናዎን እንደሚጠበቅበት ርእሰ መሥተዳድሩ አሳስበዋል፡፡
ሕዝቡ በመዘናጋት አካላዊ ርቀታቸውን የማይጠብቁ፣ ኃላፊነት የጎደለው እንቅስቃሴ የሚያደርጉ ግለሰቦችን ሲመለከት መምከርና መቆጣጠር እንደሚገባውም መልእክት አስተላልፈዋል፡፡ርእሰ መሥተዳድሩ ወረርሽኙ መከሰቱን ተከትሎ ያጋጠመውን ችግር ተረድተው በገንዘብም ይሁን በሐሳብ ወገናዊ አለኝታነታቸውን እያሳዩ ለሚገኙ ግለሰቦችም በክልሉ መንግሥት ሥም ምሥጋና አቅርበዋል፡፡ ይህ አርዓያነት ያለው ተግባር ተጠናክሮ መቀጠል እንዳለበትም ጥሪ አቅርበዋል፡፡ዘጋቢ፡- ኃይሉ ማሞ